 पिछलियें यात्राएं दे चेते निम्मे पेई गे दे न।  1946 च अ’ऊं ल्हैर गौरमैन्ट कालज च अंग्रेज़ी साहित्य च एम.ए.दी पढ़ाई करै करदा हा ते अपने मित्तर कैलाशनाथ मैह्‌ता दे कृष्णनगर आह्‌ले घर औन जान रौंह्‌दा हा।  ओह् जम्मू च प्रिंस आफ् वेल्ज़ कालज च जियालोजी च बी.एस.सी. करियै आसाम च डिगबाई च इक आयल कम्पनी च नौकरी करन लगी पेआ हा ते औह्‌दे शिमले च इक प्रतिष्ठित परिवार च ब्याह् दी तारीख पक्की होई गेई दी ही।  उस्सै दी जान्नी च पैह्‌लो-पैह्‌ल शिमले गेआ हा।  उत्थै बरतानवी सरकार दे कैबिनेट मिशन ते भारत दी आजादी दी जद्दोजैह्‌द दे लीड़रें बशकार भारत दी अज़ादी बारै गल्ल बात होने आह्‌ली ही।  मिगी म्हात्मा गाँधी जवाहरलाल नेहरू ते होर लीडरें गी दिक्खने दी बड़ी तांह्‌ग ही।  मिगी किश-किश चेतै औंदा ऐ ल्हौर दा सिद्दे कालका तोड़ी रातीं दी गड्डी ते कालका दा शिमले तोड़ी प्हाड़ियें दे पलेस कटदी छोटी लाइन दी रेलगड्डी दा सफर ते रस्ते च बड़ोग दा टेशन ते उत्थैं दपैह्‌री दा खाना, ठंडी ठार ताज़ा हवा, रैस्टोरां दियें कंधें उप्पर छाई लौह्‌के-लौह्‌के नीम गलाबी दे फुल्लें कन्नै लदोई दियां बेला ते बड़ोग दा सारें कोला लम्मा टन्नल जेह्‌ड़ा दम घोटू धुएं कन्नै भरोची गेआ हा ते जेह्‌दे च रेलवे इन्जन दा धूं साढ़े सिर मूंह् ते टल्लें उप्पर कालख फेरी गेआ हा।  इन्जन ड्राइवर ने दस्सेआ हा क कालका थमां शिमले तोड़ी दा फासला, गड्डी सत्त मील फ्ही घैंटे दी रफ्तार कन्नै तै करने च, सत्त घैंटे लैंदा ऐ ते इन्जन छे टन कोला खाई जंदा ऐ।  शिमले च माल रोड, ओह्‌दे उप्पर इक बक्खी भांति-भांति दे सम्यान कन्नै सज्जी सजाई दियां दकानां, करीब 8000फुट उच्ची जाकू प्हाड़ी ते प्हाड़ी दे रस्ते च ते उप्पर मन्दर हनुमान सैना, बान्दर, रस्ते दे द’ऊं बक्खी कोठियें च खिड़े दे बड्डें-बड्डें गुलाब, प्हाड़ी दे पैरें च ढलाना उप्पर बिछेदा मदान, बैंडस्टेड, स्कैंडल प्वायंट जित्थै आखदे हे कदें महाराजा पटयाला कुसै-कुसै शैल कुड़ी गी दिक्खियै उत्थूं चुकवाई लैंदा हा, भेठा लक्कड़ बज़ार जित्थै सैलानी सोटियां खरीददे हे, चैड़ा मदान च सैसिल होटल, ते उद्धर समरहिल आस्सै जंदी सिड़का उप्पर वायसिरीगल लॉज दा उच्चा शानदार गेट, उस दे पिच्छें प्रास्पैक्टर हिल जेह्‌दी चोटी उप्परा, आले दोआले दे दक्ख बड़े लुभावने लगदे हे ते साफ मौसम च सतलज नदी दियां लैंह्‌रां लब्भी जंदियां हियां।